ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

ΠΟΛΙΤΙΚΗ ΑΙΤΗΣΗ ΑΡ. 31/2024

5 Απριλίου, 2024

**[Γ.Ν. ΓΙΑΣΕΜΗΣ, Δ.]**

ΑΝΑΦΟΡΙΚΑ ΜΕ ΤΟ ΑΡΘΡΟ 11 ΚΑΙ 155.4 ΤΟΥ ΣΥΝΤΑΓΜΑΤΟΣ, ΚΑΙ ΤΑ ΑΡΘΡΑ 3, 3Α, 9, 11, 14, 15 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964,

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟΣ ΚΑΝΟΝΙΣΜΟΣ ΤΟΥ 2018 ΑΛΛΑ ΚΑΙ ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΊΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) (ΤΡΟΠΟΠΟΙΗΤΙΚΟΣ) (ΑΡ.2) ΔΙΑΔΙΚΑΣΤΙΚΟΣ ΚΑΝΟΝΙΣΜΟΣ ΤΟΥ 2022

ΚΑΙ

ΑΝΑΦΟΡΙΚΑ ΜΕ ΤΗΝ ΚΡΑΤΗΣΗ ΚΑΙ/Η ΦΥΛΑΚΙΣΗ ΣΤΑ ΑΣΤΥΝΟΜΙΚΑ ΚΡΑΤΗΤΗΡΙΑ ΠΑΦΟΥ ΤΟΥ ALDEIMES MOHAMAD ΕΚ ΣΥΡΙΑΣ ΑΠΟ ΤΗΝ ΚΥΠΡΙΑΚΗ ΔΗΜΟΚΡΑΤΙΑ ΔΙΑ ΤΟΥ ΥΠΟΥΡΓΟΥ ΕΣΩΤΕΡΙΚΩΝ ΚΑΙ/Ή ΤΗΣ ΔΙΕΥΘΥΝΤΡΙΑΣ ΤΟΥ ΤΜΗΜΑΤΟΣ ΑΡΧΕΙΟΥ ΠΛΗΘΥΣΜΟΥ ΚΑΙ ΜΕΤΑΝΑΣΕΥΣΗΣ

ΚΑΙ

ΑΝΑΦΟΡΙΚΑ ΜΕ ΤΟ ΔΙΑΤΑΓΜΑ ΚΡΑΤΗΣΗΣ ΚΑΙ ΑΠΕΛΑΣΗΣ ΤΟΥ ΑΙΤΗΤΗ ΗΜΕΡ. 9.6.2023 ΚΑΙ 08.06.2023 ΑΝΤΙΣΤΟΙΧΑ ΔΙΑ ΤΟΥ ΥΠΟΥΡΓΟΥ ΕΣΩΤΕΡΙΚΩΝ ΚΑΙ/Ή ΤΗΣ ΔΙΕΥΘΥΝΤΡΙΑΣ ΤΟΥ ΤΜΗΜΑΤΟΣ ΑΡΧΕΙΟΥ ΠΛΗΘΥΣΜΟΥ ΚΑΙ ΜΕΤΑΝΑΣΤΕΥΣΗΣ

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ ALDEIMES MOHAMAD, ΕΚ ΣΥΡΙΑΣ, ΝΥΝ ΣΤΑ ΑΣΤΥΝΟΜΙΚΑ ΚΡΑΤΗΤΗΡΙΑ ΠΑΦΟΥ ΓΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ HABEAS CORPUS AD SUBJICIENDUM

ΚΑΙ

ΑΝΑΦΟΡΙΚΑ ΜΕ ΤΗΝ ΠΑΡΑΒΙΑΣΗ ΤΗΣ ΟΔΗΓΙΑΣ 2008/115/ΕΚ ΑΡΘΡΟ 15 ΤΟΥ ΣΥΝΤΑΓΜΑΤΟΣ, ΑΡΘΡΟ 11(1)(2) ΤΗΣ ΕΥΡΩΠΑΙΚΗΣ ΣΥΜΒΑΣΗΣ ΤΩΝ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ (ΕΣΔΑ) ΑΡΘΡΑ 5(1) ΚΑΙ 6(1)

ΚΑΙ

ΑΝΑΦΟΡΙΚΆ ΜΕ ΤΑ ΑΡΘΡΑ 6, 13, 14, 18ΠΓ ΚΑΙ 18ΠΣΤ (1)(4)(5)(6)(7) ΚΑΙ (8) ΤΟΥ ΠΕΡΙ ΑΛΛΟΔΑΠΩΝ ΚΑΙ ΜΕΤΑΝΑΣΤΕΥΣΗΣ ΝΟΜΟΥ, ΤΟΥ ΑΡΘΡΟΥ 29 ΠΕΡΙ ΠΡΟΣΦΥΓΩΝ ΝΟΜΟΥ, ΤΟΥ ΑΡΘΡΟΥ 3 ΤΟΥ 153(Ι)/2011 ΚΑΙ ΑΡΘΡΟΥ 15, 16 ΚΑΙ ΑΤΙΟΛΟΓΙΚΕΣ ΣΚΕΨΕΙΣ ΤΗΣ ΟΔΗΓΙΑΣ 115/2008/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΣΥΜΒΟΥΛΙΟΥ ΤΗΣ 16Η/Σ ΔΕΚΕΜΒΡΙΟΥ, ΚΑΝΟΝΙΣΜΟΣ (ΕΚ) ΑΡ. 343/2003 ΤΟΥ ΣΥΜΒΟΥΛΙΟΥ ΤΗΣ 18ΗΣ ΦΕΒΡΟΥΑΡΙΟΥ 2003, ΤΟΥ ΝΟΜΟΥ 7(Ι)/2007, ΤΩΝ ΑΡΘΡΩΝ 5 ΚΑΙ 6 ΤΗΣ ΕΥΡΩΠΑΪΚΗΣ ΣΥΜΒΑΣΗΣ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ (ΕΣΔΑ) ΚΑΙ ΑΝΑΦΟΡΙΚΑ ΜΕ ΤΑ ΑΡΘΡΑ 11, 30, 34 ΚΑΙ 35 ΤΟΥ ΣΥΝΤΑΓΜΑΤΟΣ

ΚΑΙ

ΑΝΑΦΟΡΙΚΑ ΜΕ ΤΗΝ ΚΥΠΡΙΑΚΗ ΔΗΜΟΚΡΑΤΙΑ, ΜΕΣΩ ΤΟΥ 1. ΥΠΟΥΡΓΟΥ ΕΣΩΤΕΡΙΚΩΝ, 2. ΤΗΣ ΔΙΕΥΘΥΝΤΡΙΑΣ ΤΟΥ ΤΜΗΜΑΤΟΣ ΑΡΧΕΙΟΥ ΠΛΗΘΥΣΜΟΥ ΚΑΙ ΜΕΤΑΝΑΣΤΕΥΣΗΣ, ΤΟΥ 3. ΑΡΧΗΓΟΥ ΑΣΤΥΝΟΜΙΑΣ ΔΙΑ ΤΟΥ ΓΕΝΙΚΟΥ ΕΙΣΑΓΓΕΛΕΑ ΤΗΣ ΔΗΜΟΚΡΑΤΙΑΣ ΟΙ ΟΠΟΙΟΙ ΠΑΡΑΝΟΜΑ ΣΥΝΕΧΙΖΟΥΝ ΝΑ ΕΧΟΥΝ ΥΠΟ ΚΡΑΤΗΣΗ/ΥΠΟ ΠΕΡΙΟΡΙΣΜΟ ΤΟΝ ΑΙΤΗΤΗ ΑΠΟ ΤΗΝ 9.6.2023 ΚΑΤΑ ΠΑΡΑΒΑΣΗ ΤΩΝ ΑΝΩΤΕΡΩ ΝΟΜΩΝ

--------------------------

*Σ. Σοφοκλέους (κα) με Ι. Ιωάννου (κα), για τον Αιτητή*

*Θ. Παπανικολάου (κα), για τον Γενικό Εισαγγελέα*

*Αιτητής παρών*

**Α Π Ο Φ Α Σ Η**

**ΓΙΑΣΕΜΗΣ, Δ.** Ο αιτητής, τελεί υπό κράτηση με σκοπό να απελαθεί, στη βάση σχετικών διαταγμάτων τα οποία είχαν εκδοθεί στις 9.6.2023. Με την παρούσα αίτηση, ζητά την έκδοση εντάλματος habeas corpus ad subjiciendum, για να αφεθεί ελεύθερος. Βασίζει το αίτημα του στο ***άρθρο 18ΠΣΤ (5)(α) του περί Αλλοδαπών και Μεταναστεύσεως Νόμου,*** ***Κεφ. 105,*** όπως αυτός έχει τροποποιηθεί.

Ο αιτητής, είναι νεαρό πρόσωπο, ηλικίας 25 χρονών, με καταγωγή από τη Συρία. Ήρθε στην Κύπρο παράνομα, σε άγνωστη ημερομηνία. Στις 8.12.2017, υπέβαλε αίτημα για πολιτικό άσυλο και στις 28.6.2019 του παραχωρήθηκε καθεστώς συμπληρωματικής προστασίας. Παρέμεινε έτσι ελεύθερος απολαμβάνοντας τα δικαιώματα που απορρέουν από το πιο πάνω καθεστώς. Προφανώς, αυτός εξακολουθεί να τελεί υπό το πιο πάνω καθεστώς, ώστε να μην είναι επιτρεπτή η απέλαση του, στη χώρα καταγωγής του. Υπό τις περιστάσεις αυτές, πρέπει να βρεθεί άλλη ασφαλής χώρα η οποία να είναι πρόθυμη να το δεχθεί στην επικράτεια της.

Πάντως, κατά την περίοδο που ακολούθησε την παραχώρηση στον αιτητή του πάνω καθεστώτος, αυτός είχε την ευκαιρία να αποδείξει ότι ήταν αντάξιος της μεταχείρισης που έχει τύχει, ως ανωτέρω. Αντί τούτου, ανέπτυξε έντονη παράνομη δραστηριότητα, με αποτέλεσμα να οδηγηθεί, για συγκεκριμένες πράξεις του, ενώπιον ποινικού δικαστηρίου της Δημοκρατίας. Στην πορεία, καταδικάστηκε, μεταξύ άλλων, για συνομωσία προς διάπραξη κακουργήματος, διάρρηξη κατοικίας και κλοπή, κατοχή και μεταφορά πυροβόλου όπλου και άλλα συναφή εγκλήματα. Του επιβλήθηκαν συντρέχουσες ποινές φυλάκισης, μέχρι τριών χρόνων, η μεγαλύτερη. Η έκτιση τους, διάρκεσε μέχρι τον Ιούνιου 2023. Με την αποφυλάκιση του στις 9.6.2023, εκδόθηκαν εναντίον του τα προαναφερθέντα εντάλματα σύλληψης και απέλασης. Ωστόσο, καθότι αυτός αντιμετώπιζε ποινικές υποθέσεις και για δύο άλλα αδικήματα, το διάταγμα για την απέλασή του αναστάληκε. Στις 5.10.2023, τού επιβλήθηκε ποινή φυλάκισης ενός μηνός σε σχέση με το ένα από αυτά. Την 1.11.2023, αποφασίστηκε, αρμοδίως, η προώθηση της απέλασης του. Ο αιτητής τελεί υπό κράτηση προς τον πιο πάνω σκοπό, από την εν λόγω ημερομηνία, με βάση το ανάλογο ένταλμα που είχε εκδοθεί στις 9.6.2023, προς υποβοήθηση του έτερου εντάλματος, ίδιας ημερομηνίας, για απέλαση του.

Σύμφωνα με τα γεγονότα που εκτίθενται πιο πάνω και αναφέρονται στην ένορκη δήλωση, προς υποστήριξη της ειδοποίησης ένστασης, ο αιτητής, λόγω της επιβολής σε αυτόν ποινών φυλάκισης για συγκεκριμένα αδικήματα, κατέστη, εν πάση περιπτώσει, «*απαγορευμένος μετανάστης»*, σύμφωνα με το ***άρθρο 6(1)(δ)***[[1]](#footnote-1) του ***Νόμου, Κεφ. 105,*** όπως αυτός έχει τροποποιηθεί. Συνακόλουθα, τα προαναφερθέντα εντάλματα κράτησης και απέλασής του, εκδόθηκαν, δυνάμει του ***άρθρου 14(1)[[2]](#footnote-2)*** του προαναφερθέντος Νόμου.Τοιουτοτρόπως, η παραμονή του αιτητήστο έδαφος της Κυπριακής Δημοκρατίας, τον έχει καταστήσει «*παρανόμως παραμένοντα»*, υποκείμενο στις πρόνοιες, μεταξύ άλλων, του ***άρθρου 18ΠΣΤ του Νόμου, Κεφ. 105*.** Οι συνήγοροι των δύο πλευρών συμφωνούν ως προς το νομοθετικό πλαίσιο που διέπει το πιο πάνω καθεστώς του αιτητή.

Ο αιτητής, λοιπόν, στη βάση, ειδικά, του **εδαφίου (5)(α)** του πιο πάνω άρθρου, προβάλλει ότι τελεί σε παράνομη κράτηση, ως εκ της διάρκειας της, αιτούμενος την απελευθέρωση του. Βασίζεται προς τούτο στο γεγονός ότι τέθηκε υπό κράτηση, πρώτη φορά, με σκοπό την απέλαση του, στις 9.6.2023. Εκ μέρους του καθ΄ ου η αίτηση, γίνεται εισήγηση ότι δεν δικαιολογείται η έκδοση του προαναφερθέντος προνομιακού εντάλματος, για το λόγο ότι, κατά πρώτο, υπάρχει «*κίνδυνος διαφυγής[[3]](#footnote-3)*» του αιτητή, συνεπεία της καταδίκης του σε δύο περιπτώσεις, όπως έχει προαναφερθεί, για διαφορετικά αδικήματα, δεδομένης της ερμηνείας του πιο πάνω όρου στην ***παράγραφο (ε)*** του ***άρθρου 18ΟΔ του Νόμου, Κεφ. 105.*** Κατά δεύτερο, για τον λόγο ότι η αρμόδια υπηρεσία της Δημοκρατίας, ενεργεί, αδιαλείπτως, για την απέλαση του. Τούτο, όμως, όπως εξηγεί, δεν κατέστη δυνατό μέχρι στιγμής, για το λόγο ότι ο αιτητής δεν συνεργάζεται για την έκδοση προς αυτόν ταξιδιωτικού εγγράφου, ώστε να είναι δυνατή η αποδοχή του από άλλη ασφαλή χώρα, δεδομένου ότι αποκλείεται ο επαναπατρισμός του στη Συρία. Όπως δε αναφέρεται, συναφώς, γίνονται ενέργειες προς την πιο πάνω κατεύθυνση, οι οποίες, όμως, σκοντάφτουν στην άρνηση, ως ανωτέρω, του αιτητή να συνεργαστεί.

Σύμφωνα με το ***άρθρο 18ΠΣΤ(1),*** η έκδοση διατάγματος για κράτηση υπηκόου τρίτης χώρας, υποκείμενου σε διαδικασίες επιστροφής, όπως είναι η περίπτωση του αιτητή, είναι επιτρεπτή όταν υπάρχει «κίνδυνος διαφυγής» του ή όταν αυτός παρεμποδίζει την προετοιμασία της απομάκρυνσής του. Εν πάση περιπτώσει, όμως, ακόμα και τότε η διάρκεια της δεν πρέπει να υπερβαίνει τους έξι μήνες, σύμφωνα με το ***εδάφιο (7),*** του ίδιου άρθρου, ενώ, συγχρόνως, πρέπει να είναι και αναγκαία για τη διασφάλιση της επιτυχούς απομάκρυνσης του. Ανεξάρτητα και με την πιο πάνω πρόνοια, βασική αρχή του προαναφερθέντος άρθρου, όπως αυτή διατυπώνεται στο ***εδάφιο (1),*** αυτού, είναι ότι «*Τέτοια κράτηση έχει τη μικρότερη δυνατή διάρκεια και διατηρείται μόνον καθ’ όσον χρόνο η διαδικασία απομάκρυνσης εξελίσσεται και εκτελείται με τη δέουσα επιμέλεια».*

Στην προκειμένη περίπτωση, βασικά, η κράτηση του αιτητή προς το σκοπό απέλασης του άρχισε από την 1.11.2023 όταν αυτός αποφυλακίστηκε, υπό τις συνθήκες που έχουν προαναφερθεί. Η προηγούμενη περίοδος, δεν μπορεί, βέβαια να ληφθεί υπόψη, λόγω της φυλάκισης που τού είχε επιβληθεί κατά την αμέσως προηγούμενη περίοδο. Επομένως, αυτός τελεί υπό κράτηση για σκοπούς του υπό αναφορά Νόμου, για περίοδο πέντε μηνών και μερικών ημερών. Είναι, όμως, επίσης, γεγονός ότι το καθεστώς της συμπληρωματικής προστασίας που του έχει παραχωρηθεί, προφανώς, εμποδίζει την επιστροφή στη χώρα προέλευσης του, τη Συρία. Για την απέλαση του αιτητή σε οποιαδήποτε άλλη χώρα, είναι απαραίτητο ο αιτητής να έχει κάποιο έγγραφο ταυτοποίησης του. Ωστόσο, όπως αναντίλεκτα έχει λεχθεί, αυτός αρνείται να συνεργαστεί, για την έκδοση τέτοιου εγγράφου. Εμφανώς, οι προσπάθειες της αρμόδιας αρχής της Κυπριακής Δημοκρατίας για απέλαση του, σκοντάφτουν στην απουσία συνεργασίας από μέρους του αιτητή στον εν λόγω τομέα. Επομένως, με δεδομένο και τον «κίνδυνο διαφυγής» του, η κράτηση του αιτητή, υπό τις περιστάσεις, κρίνεται δικαιολογημένη.

Για τους πιο πάνω λόγους, η αίτηση απορρίπτεται. Δεν εκδίδεται οποιαδήποτε διαταγή έξοδα.

Γ.Ν. ΓΙΑΣΕΜΗΣ, Δ.

/γκ

1. **6.-(1)** Τα ακόλoυθα πρόσωπα θα είvαι απαγoρευμέvoι μεταvάστες και, τηρoυμέvωv τωv διατάξεωv τoυ Νόμoυ αυτoύ ή τωv διατάξεωv πoυ δυvατό vα περιέχovται σε oπoιoυσδήπoτε Καvovισμoύς πoυ εκδόθηκαv δυvάμει αυτoύ ή σε oπoιoδήπoτε Διάταγμα τoυ Υπoυργικoύ Συμβoυλίoυ, δεv θα επιτρέπεται η είσoδoς στη Δημoκρατία σε:-

   (δ) oπoιoδήπoτε πρόσωπo τo oπoίo, χωρίς vα τoυ απovεμηθεί χάρη, έχει καταδικαστεί για φόvo ή πoιvικό αδίκημα για τo oπoίo η πoιvή της φυλάκισης έχει επιβληθεί για oπoιoδήπoτε χρovικό διάστημα και τo oπoίo, λόγω τωv συvαφώv περιστάσεωv θεωρείται από τo Διευθυντή ως αvεπιθύμητoς μεταvάστης· [↑](#footnote-ref-1)
2. **14.-(1)** Τηρoυμέvωv τωv διατάξεωv τoυ Νόμoυ αυτoύ και τωv όρωv oπoιασδήπoτε άδειας ή έγκρισης πoυ χoρηγήθηκε βάσει τoυ Νόμoυ αυτoύ ή oπoιωvδήπoτε Καvovισμώv πoυ εκδόθηκαv βάσει αυτoύ και με την επιφύλαξη των διατάξεων του περί Προσφύγων Νόμου, o Αvώτερoς Λειτουργός Μετανάστευσης δύvαται vα διατάξει oπoιoδήπoτε αλλoδαπό o oπoίoς είvαι απαγoρευμέvoς μεταvάστης ή oπoιoδήπoτε πρόσωπo τo oπoίo, αφoύ εισήλθε στη Δημoκρατία με άδεια vα παραμείvει σε αυτή για περιoρισμέvη περίoδo, παραμέvει στη Δημoκρατία μετά τηv παρέλευση της περιόδoυ αυτής ή oπoιoδήπoτε πρόσωπo τo oπoίo περιλαμβάvεται εvτός της κατηγoρίας πoυ απαριθμείται στηv παράγραφo (θ) τoυ εδαφίoυ (1) τoυ άρθρoυ 6 vα απελαθεί από τη Δημoκρατία και, εv τω μεταξύ, vα τεθεί υπό κράτηση. [↑](#footnote-ref-2)
3. 18ΟΔ.  Για τους σκοπούς των άρθρων 18ΟΔ μέχρι 18ΠΘ, εκτός εάν από το κείμενο προκύπτει διαφορετική έννοια:

   "κίνδυνος διαφυγής" σημαίνει την ύπαρξη, σε ατομική περίπτωση, οποιουδήποτε από τους ακόλουθους λόγους, που οδηγεί στην εικασία ότι υπήκοος τρίτης χώρας υποκείμενος σε διαδικασίες επιστροφής μπορεί να διαφύγει:

   (ε) καταδίκη που καταγράφεται σε μητρώο της Δημοκρατίας ή άλλου κράτους και είναι τέτοια που δημιουργεί εικασία ότι ο υπήκοος τρίτης χώρας μπορεί να διαφύγει, [↑](#footnote-ref-3)